OZNÁMENIE KOMISIE

Posúdenie opatrení prijatých Rumunskom v reakcii na odporúčanie Rady z 18. júna 2021 s cieľom odstrániť nadmerný deficit verejných financií v Rumunsku

0.Úvod

Rada 18. júna 2021 prijala odporúčanie podľa článku 126 ods. 7 Zmluvy o fungovaní Európskej únie (ZFEÚ) s cieľom odstrániť nadmerný deficit verejných financií v Rumunsku najneskôr do roku 2024.

Rumunsku sa odporučilo, aby znížilo deficit verejných financií na 8,0 % HDP v roku 2021, 6,2 % HDP v roku 2022, 4,4 % HDP v roku 2023 a 2,9 % HDP v roku 2024. Na základe prognózy Komisie z jari 2021, z ktorej vychádzalo odporúčanie Rady, to zodpovedalo ročnej štrukturálnej úprave vo výške 0,7 % HDP v roku 2021, 1,8 % HDP v roku 2022, 1,7 % HDP v roku 2023 a 1,5 % HDP v roku 2024 a nominálnej miere rastu čistých primárnych verejných výdavkov vo výške 3,4 % v roku 2021, 1,3 % v roku 2022, 0,9 % v roku 2023 a 0,0 % v roku 2024. Rada odporučila Rumunsku, aby v plnej miere vykonalo opatrenia, ktoré už boli prijaté na rok 2021 a aby špecifikovalo a vykonalo dodatočné opatrenia, ktoré sú potrebné na dosiahnutie nápravy nadmerného deficitu do roku 2024. Rada takisto odporučila Rumunsku, aby všetky neočakávané príjmy použilo na zníženie deficitu verejných financií a aby opatreniami na rozpočtovú konsolidáciu zabezpečilo udržateľnú nápravu spôsobom podporujúcim rast. Rada ďalej odporučila Rumunsku, aby zabezpečilo úplné a účinné uplatňovanie vnútroštátneho fiškálneho rámca a aby fiškálnu konsolidáciu podporilo komplexnými reformami.

V súlade s článkom 3 ods. 4a nariadenia Rady (ES) č. 1467/97 Rada stanovila Rumunsku lehotu 15. október 2021 na podanie podrobnej správy o opatreniach prijatých v reakcii na odporúčanie Rady. Rumunsko predložilo svoju správu 14. októbra 2021.

Komisia na základe informácií obsiahnutých v správe a týkajúcich sa prijatých opatrení preskúmala rozpočtovú stratégiu Rumunska s cieľom posúdiť, či Rumunsko dodržalo odporúčanie Rady z 18. júna 2021.

Rámček 1: Metodika posudzovania účinných opatrení

Podľa nariadenia (ES) č. 1467/97 a kódexu správania by sa členský štát mal považovať za členský štát, ktorý prijal účinné opatrenia, ak konal v súlade s odporúčaním Rady podľa článku 126 ods. 7 ZFEÚ alebo rozhodnutím Rady o upozornení podľa článku 126 ods. 9. Hospodársky a finančný výbor prijal 29. novembra 2016 stanovisko s názvom “Improving the assessment of effective action in the context of the excessive deficit procedure – a specification of the methodology” (Zlepšenie posudzovania účinných opatrení v kontexte postupu pri nadmernom deficite – špecifikácia metodik), ktoré Rada ECOFIN schválila 6. decembra 2016. V tomto stanovisku sa uvádza schéma rozhodovania týkajúca sa postupu pri nadmernom deficite s cieľom posúdiť, či boli prijaté účinné opatrenia.

Ak dotknutý členský štát dodrží celkový cieľový deficit a príslušné zlepšenie štrukturálneho salda, postup sa pozastaví. Ak členské štáty nedosiahli – alebo hrozí, že nedosiahnu – celkový cieľový deficit alebo požadované zlepšenie štrukturálneho salda alebo ani jeden z uvedených cieľov, vykoná sa dôkladná analýza dôvodov tohto zlyhania. Pri posudzovaní účinných opatrení je preto ústredným prvkom dôkladná analýza.

V dôkladnej analýze sa na posúdenie fiškálneho úsilia po prvýkrát používa referenčná hodnota pre výdavky. Celkovo je cieľom dôkladnej analýzy poskytnúť primeraný odhad rozsahu politických opatrení a vyhodnotiť, či dotknutý členský štát splnil svoje politické záväzky stanovené v odporúčaní v rámci postupu pri nadmernom deficite. Ak je referenčná hodnota pre výdavky splnená, čo znamená, že vykazuje úsilie, ktoré je rovnaké alebo vyššie, než sa odporúčalo, existuje predpoklad, že dotknutý členský štát splnil svoje politické záväzky. Ak referenčná hodnota pre výdavky nie je splnená, existuje predpoklad, že členský štát nesplnil svoje politické záväzky.

Komisia pri konečnom posúdení podľa potreby použije kvalitatívny ekonomický úsudok, najmä pokiaľ ide o výsledok referenčnej hodnoty pre výdavky, ako súčasť dôkladnej analýzy, ktorú Komisia použije na určenie toho, či dotknutý členský štát svoje politické záväzky splnil alebo nie. Inými slovami, v dôkladnej analýze sa hodnotí, či dotknutý členský štát zaviedol dostatočné opatrenia na dosiahnutie súladu s odporúčaním v rámci postupu pri nadmernom deficite. Stručne povedané, v každom závere sa musia zohľadniť kvantitatívne informácie z referenčnej hodnoty pre výdavky spolu s ďalšími úvahami – väčšinou kvalitatívnej povahy –, ktoré nevyplývajú zo samotnej referenčnej hodnoty. Tieto úvahy zvyčajne súvisia s dôvodmi, ktoré spôsobili nesplnenie referenčnej hodnoty pre výdavky a sú priamo spojené s fiškálnym vývojom.

Ak z dôkladnej analýzy vyplynie, že dotknutý členský štát splnil svoje politické záväzky, v posúdení sa dospeje k záveru, že boli prijaté účinné opatrenia, pričom sa uvedie možnosť predĺženia lehoty, a to aj v prípade, že celkový cieľový deficit nebol dosiahnutý. Ak z dôkladnej analýzy vyplynie, že politické záväzky neboli splnené a celkový cieľový deficit sa nedosiahol, v posúdení sa dospeje k záveru o neúčinných opatreniach a postup by sa mal zintenzívniť, a to podľa potreby aj stanovením nového postupu nápravy (a prípadne lehoty).

Treba zdôrazniť, že ak bol strednodobý celkový cieľový deficit dosiahnutý, postup sa nezintenzívni ani v prípade, ak neboli splnené politické záväzky. Malo by sa však vyzdvihnúť, že ak sa postup na základe údajov za rok nezintenzívni a ak z (oznámených) údajov ex post vyplynie, že strednodobý celkový cieľový deficit napokon nebol dosiahnutý, postup pri nadmernom deficite sa ešte môže zintenzívniť.